Hockey-kapteinen «krever» idrettspris
- Det er på tide at vi vinner noe på Idrettsgallaen. Håndball-jentene har hentet hjem VM- og OL-titler og det er ikke mye som slår det. Jeg er kjempeglad i håndball, men hvis vi forsetter slik bør det bli lagt merke til, sier Tollefsen til VG Nett. Norge har spilt seg - på en mesterlig måte - til VM-kvartfinale nummer to på rappen. De har også sikret plass i OL i Sotsji i 2014. På spørsmål om han tror folk i Norge nå virkelig begynner å trykke «isbjørnene» til sitt bryst, svarer han følgende: - Det kommer til å ta lang tid. Vi har gjort det bra, men det gjelder å bygge opp fra starten, og begynne med spillere som er fem-seks år. Og vi trenger så klart flere midler, sier Norge-kapteinen i pressesonen etter at laget nok en gang imponerte, denne gangen med å slå Danmark med 6-2.Patrick Thoresen - lagets toppscorer - tror nå at mange som ikke har fulgt like godt med på hockeyen har fått øynene opp for det laget leverer, under forutsetninger som taler imot. - Vi har fortjent det. Vi har vist at vi kan underholde og spille bra gang på gang. Denne siste uka har vært fenomenal, sier Thoresen til VG Nett. - Hvordan rangerer du deres prestasjoner opp mot andre lagidretter? - Det er veldig vanskelig, men det ligger høyt. Fotball er en veldig stor sport i hele verden, men vi har bevist at vi kan være bra mot de beste, noe de ikke har klart. - Men igjen, det kreves mye for å bli yndlinger. Håndballjentene har for eksempel fått mye oppmerksomhet, og det har de gjort seg fortjent til, sier Thoresen til VG Nett. For å bruke et - etter hvert kjent - eksempel, er det flere ishaller bare i Stockholm enn det er i Norge. Nå møter Roy Johansens menn enten Russland eller Sverige i kvartfinalen 17. mai. - Begge er hundre ganger større enn oss på alt; når det kommer til antall spillere, økonomisk er de på en annen planet og målt i antall NHL-spillere. Men vi skal gjøre alt vi kan, sier Johansen.Han har lenge snakket om at Norge er avhengige av flere midler for å fortsette å hevde seg som de gjør. - Tror du at det blir en endring nå? - Jeg gidder ikke ta den igjen. Det jeg kan si er at det i de landene vi møter er is hele året. I Norge har vi ikke is i de hallene vi har hele året engang. Det er patetisk. Men det må planlegges og gjøres noe med over tid, sier Johansen til VG Nett. - Hva sier det om deres prestasjon? - Det gjør den i hvert fall ikke noe mindre. Vi er inne i sluttspillet og ishockey er nasjonalsport i de fleste andre landene som er igjen. PS! Norge møter Russland i kvartfinalen 17. mai. Kampen spilles klokken 14.45, kan følges i VG LIVE eller ses på Max.
(Norge - Danmark 6-2) Landslagskaptein Ole-Kristian Tollefsen (28) mener det er på tide at hockeylandslagets prestasjoner blir satt mer pris på hjemme i Norge.